題官使趙樞密獨往亭
作者：呂本中
朝代：宋

paragraphs: 謝公爲時出，四海正仰渠。
雅志在東山，本末固不渝。
苻堅百萬師，一掃談笑餘。
今公抱長策，豈止安石徒。
平生獨往願，結亭山一隅。
躋扳上修竹，已自勝巾車。
舉手謝世人，不與汝同途。
出佐明天子，意欲無強胡。
行當復中原，即日還舊都。
豈容思昔隱，更作深山居。
小人病無能，悮入承明廬。
朝夕投劾歸，爲公先掃除。